Document ID: 32014R0483

Title and Content:
ΕΚΤΕΛΕΣΤΙΚΌΣ ΚΑΝΟΝΙΣΜΌΣ (ΕΕ) αριθ. 483/2014 ΤΗΣ ΕΠΙΤΡΟΠΉΣ της 8ης Μαΐου 2014 σχετικά με μέτρα προστασίας από τη διάρροια των χοίρων που προκαλείται από τον δ-κορωναϊό όσον αφορά τις υγειονομικές απαιτήσεις για την εισαγωγή στην Ένωση αίματος και πλάσματος αίματος από χοίρους τα οποία έχουν υποβληθεί σε ξήρανση διά ψεκασμού και προορίζονται για την παραγωγή ζωοτροφών για εκτρεφόμενα χοιροειδή (Κείμενο που παρουσιάζει ενδιαφέρον για τον ΕΟΧ) Η ΕΥΡΩΠΑΪΚΗ ΕΠΙΤΡΟΠΗ, Έχοντας υπόψη τη Συνθήκη για τη λειτουργία της Ευρωπαϊκής Ένωσης, Έχοντας υπόψη την οδηγία 97/78/ΕΚ του Συμβουλίου, της 18ης Δεκεμβρίου 1997, για καθορισμό των αρχών οργανώσεως των κτηνιατρικών ελέγχων των προϊόντων που εισάγονται στην Κοινότητα από τρίτες χώρες (1), και ιδίως το άρθρο 22 παράγραφος 3, Εκτιμώντας τα ακόλουθα: (1) Το άρθρο 22 παράγραφος 1 της οδηγίας 97/78/ΕΚ προβλέπει ότι, αν στο έδαφος τρίτης χώρας εκδηλωθεί ή εξαπλωθεί ζωονόσος ή ασθένεια ή οποιοδήποτε άλλο φαινόμενο ή περίσταση που ενδέχεται να συνιστά σοβαρό κίνδυνο για την υγεία των ζώων, ή αν αυτό αιτιολογείται από οποιοδήποτε άλλο σοβαρό λόγο υγειονομικού ελέγχου, η Επιτροπή, με δική της πρωτοβουλία ή κατόπιν αιτήσεως κράτους μέλους, θεσπίζει χωρίς καθυστέρηση μέτρα, συμπεριλαμβανομένων ειδικών όρων για τα προϊόντα που προέρχονται από το σύνολο ή τμήμα του εδάφους της οικείας τρίτης χώρας. (2) Ο κανονισμός (ΕΚ) αριθ. 1069/2009 του Ευρωπαϊκού Κοινοβουλίου και του Συμβουλίου (2) καθορίζει τους κανόνες για τη δημόσια υγεία και την υγεία των ζώων σε σχέση με τα ζωικά υποπροϊόντα και τα παράγωγα προϊόντα τους, με σκοπό να αποτρέψει και να ελαχιστοποιήσει τους κινδύνους για τη δημόσια υγεία και την υγεία των ζώων που προέρχονται από τα προϊόντα αυτά, και ιδίως να προστατεύσει την ασφάλεια της αλυσίδας ζωοτροφών. Επίσης, κατατάσσει τα εν λόγω προϊόντα σε ειδικές κατηγορίες ανάλογα με το επίπεδο κινδύνου που παρουσιάζουν για τη δημόσια υγεία και την υγεία των ζώων. (3) Το άρθρο 41 παράγραφος 3 του κανονισμού (ΕΚ) αριθ. 1069/2009 θεσπίζει απαιτήσεις για την εισαγωγή ζωικών υποπροϊόντων και παράγωγων προϊόντων που προέρχονται από υλικό της κατηγορίας 3. (4) Ο κανονισμός (ΕΕ) αριθ. 142/2011 της Επιτροπής (3) θεσπίζει τους κανόνες εφαρμογής του κανονισμού (ΕΚ) αριθ. 1069/2009, συμπεριλαμβανομένων ειδικών απαιτήσεων για την επεξεργασία ή μεταποίηση ζωικών υποπροϊόντων και παράγωγων προϊόντων που προορίζονται για τη σίτιση εκτρεφόμενων ζώων, πλην των γουνοφόρων ζώων. (5) Τα προϊόντα αίματος που προορίζονται για την παρασκευή ζωοτροφών για εκτρεφόμενα ζώα, συμπεριλαμβανομένων του αίματος και του πλάσματος αίματος από χοίρους τα οποία έχουν υποβληθεί σε ξήρανση διά ψεκασμού, πρέπει να έχουν παραχθεί σύμφωνα με το παράρτημα X κεφάλαιο ΙΙ τμήμα 2 του κανονισμού (ΕΕ) αριθ. 142/2011. Σύμφωνα με το σημείο B του εν λόγω τμήματος, τα προϊόντα αίματος πρέπει να υποβάλλονται σε οποιαδήποτε από τις μεθόδους μεταποίησης 1 έως 5 ή τη μέθοδο μεταποίησης 7 όπως ορίζονται στο παράρτημα IV κεφάλαιο III του εν λόγω κανονισμού, ή άλλη μέθοδο η οποία εξασφαλίζει ότι τα προϊόντα αίματος συμμορφώνονται με τα μικροβιολογικά πρότυπα για τα παράγωγα προϊόντα, τα οποία ορίζονται στο παράρτημα X κεφάλαιο I του κανονισμού (ΕΕ) αριθ. 142/2011. Ο κανονισμός (ΕΕ) αριθ. 142/2011 προβλέπει επίσης ότι, ιδίως στο παράρτημα XIV κεφάλαιο I τμήμα 1 πίνακας 1 σειρά 2 στήλη 6, τα προϊόντα αίματος που δεν προορίζονται για κατανάλωση από τον άνθρωπο τα οποία θα μπορούσαν να χρησιμοποιηθούν ως ζωοτροφές που προορίζονται για αποστολή στην Ένωση ή για διαμετακόμιση μέσω της Ένωσης πρέπει να συνοδεύονται από υγειονομικό πιστοποιητικό σύμφωνα με το υπόδειγμα υγειονομικού πιστοποιητικού που παρατίθεται στο παράρτημα XV κεφάλαιο 4(Β). (6) Η διάρροια των χοίρων που προκαλείται από τον δ-κορωναϊό εμφανίζεται στην Ασία και στη Βόρεια Αμερική. Ο ιός δεν έχει ανιχνευτεί ποτέ στην Ένωση. Το αίμα και το πλάσμα αίματος χοιροειδών τα οποία έχουν υποβληθεί σε ξήρανση διά ψεκασμού αποτελούν παραδοσιακό συστατικό ζωοτροφών για χοιρίδια. Η ακατάλληλη θερμική επεξεργασία ή η επιμόλυνση κατόπιν θερμικής επεξεργασίας μπορεί να οδηγήσουν στην εξάπλωση του ιού με τα εν λόγω προϊόντα. (7) Ως εκ τούτου, πρέπει να αναθεωρηθούν οι απαιτήσεις για την εισαγωγή αίματος και πλάσματος αίματος από χοίρους τα οποία έχουν υποβληθεί σε ξήρανση διά ψεκασμού και προορίζονται για την παραγωγή ζωοτροφών για εκτρεφόμενα χοιροειδή. (8) Από την επιστημονική παρατήρηση προκύπτει ότι οι κορωναϊοί των χοίρων αδρανοποιούνται στα περιττώματα των εν λόγω ζώων εάν θερμανθούν και παραμείνουν σε θερμοκρασία 71 °C για 10 λεπτά ή εάν παραμείνουν σε θερμοκρασία περιβάλλοντος 20 °C για 7 ημέρες. Ο ιός δεν επιβίωσε σε πειραματικώς μολυνθείσες ξηρές ζωοτροφές που είχαν αποθηκευθεί σε θερμοκρασία 24 °C για διάστημα μεγαλύτερο των 2 εβδομάδων. Σε τρίτες χώρες η θερμοκρασία που εφαρμόζεται συνήθως για την ξήρανση αίματος και πλάσματος αίματος διά ψεκασμού είναι 80 °C σε ολόκληρη την ουσία. (9) Με βάση τις συγκεκριμένες διαθέσιμες πληροφορίες, φαίνεται σκόπιμο να απαιτηθεί το αίμα και το πλάσμα αίματος από χοίρους τα οποία έχουν υποβληθεί σε ξήρανση διά ψεκασμού και τα οποία εισάγονται από τρίτες χώρες και προορίζονται για τη διατροφή χοιροειδών να έχουν υποβληθεί σε επεξεργασία υψηλής θερμοκρασίας και, στη συνέχεια, να έχουν αποθηκευτεί για ορισμένο χρονικό διάστημα σε θερμοκρασία δωματίου, ώστε να μετριάζεται ο κίνδυνος επιμόλυνσης μετά την επεξεργασία. (10) Επειδή πρέπει να προστατεύεται η υγεία των ζώων στην Ένωση και επειδή τα οικεία προϊόντα αίματος συνιστούν σοβαρή απειλή, η Επιτροπή θα πρέπει να εγκρίνει προσωρινά μέτρα διασφάλισης. Κατά συνέπεια, η εισαγωγή των εν λόγω προϊόντων στην Ένωση θα πρέπει να συνοδεύεται από υγειονομικό πιστοποιητικό σύμφωνα με το υπόδειγμα που παρατίθεται στο παράρτημα του παρόντος κανονισμού. (11) Τα προσωρινά μέτρα διασφάλισης θα πρέπει να ισχύουν από την επομένη της δημοσίευσης του παρόντος κανονισμού και να ισχύουν για περίοδο 12 μηνών. Μπορούν να τροποποιηθούν υπό το πρίσμα αξιολόγησης κινδύνου που θα βασίζεται σε νέες επιστημονικές πληροφορίες. (12) Τα μέτρα που προβλέπονται στον παρόντα κανονισμό είναι σύμφωνα με τη γνώμη της μόνιμης επιτροπής για την τροφική αλυσίδα και την υγεία των ζώων, ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ: Άρθρο 1 Κατά παρέκκλιση από το παράρτημα XIV κεφάλαιο I τμήμα 1 πίνακας 1 σειρά 2 στήλη 6 και το παράρτημα XV κεφαλαίο 4(Β) του κανονισμού (ΕΕ) αριθ. 142/2011, τα προϊόντα αίματος που δεν προορίζονται για κατανάλωση από τον άνθρωπο τα οποία θα μπορούσαν να χρησιμοποιηθούν ως πρώτες ύλες ζωοτροφών, με σκοπό την αποστολή στην Ένωση ή για διαμετακόμιση μέσω της Ένωσης, πρέπει να συνοδεύονται από υγειονομικό πιστοποιητικό σύμφωνα με το υπόδειγμα που παρατίθεται στο παράρτημα του παρόντος κανονισμού. Άρθρο 2 Ο παρών κανονισμός αρχίζει να ισχύει την επόμενη ημέρα από τη δημοσίευσή του στην Επίσημη Εφημερίδα της Ευρωπαϊκής Ένωσης. Εφαρμόζεται για αποστολές που έχουν πιστοποιηθεί από την επόμενη ημέρα της δημοσίευσής του στην Επίσημη Εφημερίδα της Ευρωπαϊκής Ένωσης. Εφαρμόζεται έως τις 31 Μαΐου 2015. Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος. Βρυξέλλες, 8 Μαΐου 2014.

Classification Labels:
986
703
36
2394

Label Descriptions:
{"986": "Εμπορικές πράξεις", "703": "Εμπορική νομοθεσία", "36": "ΕΜΠΟΡΙΟ", "2394": "ΤΕΛΩΝΕΙΑΚΗ ΝΟΜΟΘΕΣΙΑ"}

EuroVoc IDs (Original): 2442
1277
614
5962
3156
2737
5877

EuroVoc IDs (Expanded): 2442
1277
614
5962
3156
2737
5877

Dataset Source: meu

Split: test